Са снежня 1943 года Іван Маставы ўзначаліў атрад № 45 Капаткевіцкай партызанскай брыгады. Добрыя веды ваеннай справы, прыроднае незвычайна хуткае асэнсаванне баявых абставін, уменне ў іх разабрацца спрыялі поспеху Маставога, дапамагалі атрымліваць перамогу над пераўзыходзячым па колькасці праціўнікам. У час шматлікіх баявых аперацый 125-й Капаткевіцкай партызанскай брыгады Іван Іонавіч адзначаўся не толькі асабістай адвагай, але і здольнасцю разумна кіраваць падпарадкаванымі яму людзьмі. Маставы лічыўся адным з лепшых камандзіраў Палескага партызанскага злучэння, якое пасля гібелі Языковіча ўзначаліў Іван Ветраў. Апошні з павагай ставіўся да адважнага камандзіра атрада № 45. Пасля аднаго з баёў Ветраў уручыў Івану Іонавічу Ордэн Чырвонай Зоркі.